U-I-1/95
Natisni
Opravilna št.:
U-I-1/95
Datum odločitve:
13. 11. 1997
Objavljeno:
OdlUS VI, 149
ECLI:
ECLI:SI:USRS:1997:U.I.1.95
Akt:
Odlok o izvolitvi v sodniško funkcijo (Uradni list RS, št. 2/95)
Izrek:
Pobuda za začetek postopka za oceno ustavnosti in zakonitosti Odloka o izvolitvi v sodniško funkcijo se zavrže.
Evidenčni stavek:
Ker Ustavno sodišče ni pristojno v postopku za oceno ustavnosti predpisa ocenjevati ustavnost oziroma zakonitost posamičnih pravnih aktov, je pobudo zavrglo.
Geslo:
Nepristojnost Ustavnega sodišča za oceno ustavnosti in zakonitosti posamičnih pravnih aktov (odlok o izvolitvi v sodniško funkcijo).
Sodniki, izvolitev v sodniško funkcijo.
Pravna podlaga:
Ustava, 160. čl.
Zakon o Ustavnem sodišču (ZUstS), 21., 22., 25., 50., 60. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Borut Zamljen, Ljubljana
Datum vloge:
4. 1. 1995
Vrsta odločitve:
sklep
Vrsta rešitve:
zavrženje
Dokument:
US18587
Dokument v PDF obliki:
U-I-1-95.pdf
115 KB
Prenesite datoteko
U-I-1/95-5
13.11.1997
S K L E P
Ustavno sodišče je v postopku za preizkus pobude Boruta Zamljena iz Ljubljane na seji dne 13. novembra 1997
s k l e n i l o :
Pobuda za začetek postopka za oceno ustavnosti in zakonitosti Odloka o izvolitvi v sodniško funkcijo (Uradni list RS, št. 2/95) se zavrže.
O b r a z l o ž i t e v
1. Pobudnik v svoji vlogi z dne 4.1.1995 smiselno izpodbija Odlok o izvolitvi v sodniško funkcijo, ki ga je dne 21.12.1994 sprejel Državni zbor in se nanaša na izvolitev dr. Ivana Žužka v sodniško funkcijo, na sodniško mesto višjega sodnika na Višjem delovnem in socialnem sodišču. Pobudnik meni, da je Državni zbor s tem kršil tretji odstavek 8. člena Zakona o sodniški službi (Uradni list RS, št. 19/94).
2. Pristojnosti Ustavnega sodišča so določene v 160. členu Ustave in v skladu z ustavnimi določbami v 21. členu Zakona o Ustavnem sodišču (Uradni list RS, št. 15/94 - v nadaljevanju: ZUstS). Po teh določbah je Ustavno sodišče med drugim pristojno presojati ustavnost oziroma zakonitost predpisov in splošnih aktov za izvrševanje javnih pooblastil, pristojno pa je tudi odločati o ustavnih pritožbah zoper posamične pravne akte.
Posamični pravni akt se pred Ustavnim sodiščem lahko izpodbija le v postopku z ustavno pritožbo, ki jo lahko vloži tisti, ki meni, da so mu s takšnim aktom kršene človekove pravice in temeljne svoboščine, če je poprej izčrpal vsa pravna sredstva (50. do 60. člen ZUstS).
3. Izpodbijani odlok ni splošen akt, ampak je posamičen pravni akt, ker je bil z njim imenovan posameznik za sodnika.
Posamični pravni akt pa se ne more spodbijati s pobudo za oceno ustavnosti oziroma zakonitosti, ker se z njo v skladu z določbo 22. člena ZUstS lahko predlaga le začetek postopka za oceno ustavnosti oziroma zakonitosti predpisov in splošnih aktov za izvrševanje javnih pooblastil. Ker torej Ustavno sodišče ni pristojno v postopku za oceno ustavnosti predpisa ocenjevati ustavnost ali zakonitost posamičnih pravnih aktov, je bilo treba pobudo zavreči.
4. Ustavno sodišče je ta sklep sprejelo na podlagi 25. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, Franc Testen. Sklep je sprejelo soglasno.
P r e d s e d n i k
dr. Lovro Šturm